हिंदी के इस विकास काल में पं. अयोध्या प्रसाद किसानों के नेता के रूप में उभरे। इन्होंने गन्ने के किसानों के लिए किसान संघ बनाकर किसानों की माली हालत सुधारने में बहुत बड़ा योगदान दिया। पंडित जी मात्र किसान नेता ही नहीं थे अपितु हिंदी के एक अच्छे विद्वान भी थे। मैथिली शरण गुप्त की रचना भारत-भारती के द्वारा आपने प्रवासी भारतीयों में एक उत्साह, प्रेरणा तथा नवस्फूर्ति जगाई। हम क्या थे, क्या हो गए और क्या होंगे अभी, जैसी प्रेरक वाणी से उन्होंने लोगों के व्यक्तित्व को जगाया तथा उनकी अपनी पहचान को सुरक्षित करने पर बल दिया।